Antüsü jooluꞌu tü anua kaluꞌukot Jesús namaa na nikirajüinkana waneemüin saꞌata palaakat eere kepiain wane wayuuirua kanüliajüsü Gadareno.
Nüshakatapa Jesús suluꞌujee tü anuakat,
eejachi nüpüla wane wayuu kaleꞌeruꞌushi yolujaa.
Antüshi nünainmüin saꞌakajee tü amouyuukalüirua.
Kepiashi nia saꞌaka tü amouyuukat.
Jaꞌitaichi kapüin atümaa nia süka kaleena sünain nütüna ooꞌulaka sünain nüsaꞌa,
nüpülajaapüꞌüin.
Isashi nia achikii shiiꞌiree nütaꞌünnüin süpüla kapüin nia atümaa.
Warai mapüꞌüshi nia saꞌwai je soꞌukaꞌi saꞌakapünaa amouyuu je sooꞌopünaa uuchi sünain nuꞌwaatüin je sünain nükashalüin tü nütakat süka ipa.
Shiasa niꞌraiwaꞌaya Jesús kaꞌyatajee,
awataashi nia nüpanapa sünain nuꞌwachiraain yaa nümülatuꞌumüin.
Otta müshia Jesús,
—Pujuittaa nuulia —nümaja amüinrü tü yolujaakat.
Emetutsü joo sünüiki tü yolujaakat nüleꞌeruꞌukat chi wayuukai:
—Jesúsuu,
Nüchonkaꞌiya Maleiwa Miyoꞌushikai maꞌi,
¿jamüinjatü takuaippa pütüma?
Anakaja pansaale pünüiki nuꞌupala Maleiwa süpüla nnojolüinjatüin teꞌrüin tamüliala pütüma —süchuntakalaka maꞌi nümüin.
—¿Kasaichi pünülia?
—nümakalaka Jesús sümüin.
—Watta saalii,
münüshii waya —sümakalaka nümüin Jesús.
Achuntüsü maꞌi joo tü yolujaakalüirua:
—Nnojo püjütüin waya yaajee wattamüin —sümakalaka nümüin Jesús.
Eejatü wane püülüküirua wainma ekajaain maa aka tüsa saaꞌu wane namüna.
Nachuntüin maꞌi na yolujaakana nümüin Jesús:
—Anakaja müleka püjütüle waya süleꞌeruꞌumüin tia püülükkalüirua —namakalaka.
—Juꞌuna jümaarüleen —nümakalaka Jesús namüin.
Ojuitta müsüja tü yolujaakalüirua nüleꞌeruꞌujee chi wayuukai süpüla shikerolüin süleꞌeruꞌumüin tü püülükkalüirua.
Eejatüjaꞌa maa aka 2.000 püülükü.
Apantajaayaa müsü saaꞌujee tü namünakat shirokumüin tü palaakat.
Ooꞌuwoꞌutkalaka shia süpüshua.
Na arüleejüliikana tü püülükkalüirua,
apantajaashii naya suluꞌumüin tü pueulokat je sainküin mma sünain aküjaa süchiki tü alatakat.
Otta na wayuu aapakana nanüiki suluꞌu tü pueulokat,
oꞌunüshii naya nünainmüin Jesús.
Je nantapa nünainmüin,
neꞌrüin chi wayuukai ojuittinna ouliachikai yolujaa,
sünain kasheꞌinchipain nia otta nnojolichipain mamainnain,
sünain joyotüin nüꞌütpaꞌa Jesús.
Eimolojooshii naya neꞌrapa nia.
Otta na wayuu eejanakana wanaa sümaa niiyajünüin chi wayuukai,
naküja achikichi nia sümüin tü antüsükalüirua je süchiki tü püülükkalüirua.
Je na wayuu Gadarenokana,
nachuntüin maꞌi nümüin Jesús süpüla nuꞌunüinjachin suluꞌujee tia mmakat.
Je wanaa sümaa noꞌotooin Jesús suluꞌumüin tü anuakat süpüla aleꞌejaa Galileamüin,
arütkaashi joo chi ojuittinna ouliachikai yolujaa nünainmüin shiiꞌiree nuꞌuneein nümaa.
Otta müshia Jesús,
niyouktüin süchiki nümaainjachin nia,
sünain nümüin nümüin:
—Anashi püleꞌejüle püchikua pipialuꞌumüin sünainmüin tü püpüshikalüirua sünain püküjain süchiki tü kasa anasü naaꞌinrüitpakat chi Maleiwakai pümüin sünain nümüliajüin pia —nümakalaka Jesús nümüin.
Oꞌunüshi joo chi wayuukai suluꞌupünaa tü mma kanüliakat Decápolis sünain aküjaa sümüin wayuu süpüshua süchiki tü kasa anasü naaꞌinrüitpakat Jesús nümüin.
Je ponosü maꞌi saaꞌin tü wayuukolüirua tü nüküjakat namüin.